
In memoriam – Academicianul Silviu Dragomir (1888 – 1962) – un mare istoric, 
cercetător, luptător şi apărător al românilor transilvăneni, pioner al emancipării politice şi 
sociale a acestora… 
 
 
 
În acest an - 2017, în luna februarie, ziua a 23 – a, se împlinesc 55 de ani de la naşterea 
în viaţa cea veşnică a marelui istoric, cercetător, academician şi patriot Silviu Dragomir. 
Pot spune că „am făcut cunoştinţă” cu Silviu Dragomir în anii studenţiei, când am 
intrat pentru prima dată în contact cu lucrările sale istorice. Îmi amintesc foarte bine că aveam 
nevoie de bibliografie pentru mai multe seminarii la disciplina Istoria Bisericii Ortodoxe 
Române, precum şi la un seminar de istorie modernă a României, respectiv pentru Revoluţia 
de la 1848-1849 din Transilvania. Atunci am avut  şansa să lecturez şi să fişez, între altele, 
monografiile despre Avram Iancu şi Ioan Buteanu, chiar primele ediţii, publicate la anul 1924 
şi respectiv, anul 1928, aflate la biblioteca facultăţii de istorie. Aceste două lucrări au rămas 
fundamentale pentru istoriografie şi în prezent.  
Au urmat apoi alte lucrări, între care trebuie  să menţionez „Istoria dezrobirii 
religioase a românilor din Ardeal în sec. XVIII” şi „Studii şi documente privitoare la revoluţia 
românilor din Transilvania în anii 1848-1849”, la fel rămasă lucrare de referinţă până în zilele 
noastre, pe care le-am utilizat în bibliografia lucrării mele de licenţă. Cunoscătorii ştiu faptul 
că opera  acestui mare istoric a dăinuit peste timp şi datorită cercetărilor profunde şi 
amănunţite, documentărilor deosebit de aplicate şi serioase făcute în arhivele străine (la 
Viena, Budapesta, Cernăuţi, Carlovitz, Moscova şi Kiev) şi naţionale.  
Toate acestea au conferit scrierilor sale temeinicie şi interpretări prin a căror 
originalitate nu numai că îşi păstrează valoarea în zilele noastre, dar oferă şi importante 
puncte de plecare pentru cercetările istorice din prezent.  
În primul rând, Silviu Dragomir a fost un mare român, un reper de demnitate, 
modestie, conştiinciozitate, cinste şi dragoste pentru neamul şi ţara sa. A fost, bineînţeles, un 
istoric al luptei naţionale a românilor din Transilvania din secolele XVIII-XIX, fiind unul 
dintre cei care a susţinut şi argumentat ideea unităţii naţiunii române. Numeroasele sale studii 
şi lucrări referitoare la istoria socială, politică şi naţională a românilor din secolele XVIII-XIX 
au făcut din Silviu Dragomir o autoritate de necontestat în domeniu.  Aportul său a fost 
deosebit  de însemnat şi la cercetarea istoriei religioase a românilor ardeleni, prin publicarea 
unor lucrări fundamentale referitoare la relaţiile şi problematica religioasă a ţărilor române în 
secolul al XVIII-lea. 
Amintim,aici şi acum, câteva date biografice din viaţa lui Silviu Dragomir: s-a născut  
la 13 martie anul 1888 în localitatea Gurasada, judeţul Hunedoara. A urmat studiile secundare 
la Blaj şi Novisad şi universitare în teologie şi istorie la Cernăuţi, Viena şi Moscova.  
La vârsta de 22 de ani, în anul 1910, obţine doctoratul în teologie, iar în anul 1916, ca 
o recunoaşterea activităţii sale ştiinţifice, este ales membru corespondent al Academiei 
Române, iar în anul 1929 membru titular al acestui înalt for ştiinţific. Între anii 1918-1947 
este profesor la Facultatea de Istorie a Universităţii din Cluj. În anul 1934, a fondat revista 
„Revue de Transylvanie” pe care o pune în slujba apărării cauzei naţionale româneşti 
ameninţată de ideologiile neorevizioniste şi revanşarde apărute atunci în Europa. A fost 
membru corespondent al secţiei istorice a Astrei.  
În perioada anilor 1957-1962 este cercetător ştiinţific la Institutul de Istorie şi 
Arheologie din Cluj Napoca. Referitor la istoricul Silviu Dragomir şi la activitatea sa în acest 
domeniu, extrem de pertinentă este caracterizarea făcută de Francisc Păcurariu: „Activitatea 
ştiinţifică a lui Silviu Dragomir porneşte de la ideea fundamentală promovată de marii 
întemeietori ai istoriografiei româneşti, de la „adeverinţa istoriei” invocată de Dimitrie 

Cantemir, de la „dragostea adevărului” considerată de Petru Maior condiţie sine qua non a 
scrierii istoriei, de la imperativul lui „ a scrie numai drept” de care vorbea Gheorghe Şincai, 
adică de la „veşnicul adevăr” pe care Mihail Kogălniceanu îl fixa ca obiectiv esenţial al 
istoricului…aşa cum a spus Ion Bogdan de a căuta „adevărul şi numai adevărul”, „adevărul 
înainte de toate” cum cerea stăruitor Nicolae Iorga”. 
Personalitatea lui Silviu Dragomir, ca istoric, a fost dublată de spiritul său de luptător 
pentru realizarea unirii tuturor românilor în graniţele fireşti ale unei singure ţări. Potrivit 
concepţiei sale istorice, Silviu Dragomir a crezut permanent în înfăptuirea statului naţional 
unitar român a cărui apariţie o considera o legitate istorică şi a acţionat necontenit pentru 
înfăptuirea acestuia. A fost una dintre marile personalităţi ale românilor care a participat la 
Marea Adunare de la Alba Iulia, din 1 Decembrie 1918,  care a consfinţit unirea Transilvaniei 
cu România. A fost secretarul acesteia şi membru în Marele Sfat Naţional Român. În anii ce 
au urmat, el a intrat şi în viaţa politică a României Mari, fiind membru al mai multor partide: 
Partidul Naţional Român, Partidul Naţional Agrar, Partidul Naţional Creştin şi Partidul 
Poporului. Un fapt ce trebuie reţinut, din activitatea sa politică, este că în timpul şedinţei 
Consiliului de Coroană, din 30 august 1940, când s-a luat în discuţie ultimatumul generat de 
Dictatul de la Viena, privind cedarea forţată a Transilvaniei de nord vest către Ungaria 
horthystă, Silviu Dragomir a fost între foarte puţinii politicieni români care s-au declarat 
pentru rezistenţă armată. 
Începând cu anul 1947, în viaţa Lui Silviu Dragomir începe o etapă plină de suferinţe 
şi privaţiuni în acest an el fiind pensionat forţat de autorităţile comuniste. În anul 1948 el este 
arestat, pe motiv că a făcut politică în perioada anterioară, şi rămâne în detenţie, la Caransebeş 
şi Sighet, până în anul 1955. Mai mult, după eliberarea din închisoare, până în anul 1957, 
Silviu Dragomir este lipsit de pensie şi locuinţă.  
Aşa a înţeles regimul comunist pro-sovietic din România acelor vremi să aprecieze 
personalitatea acestui mare român a cărui activitate, atât ştiinţifică, dar şi politică, s-a aflat 
permanent în slujba interesului naţional al statului român. Numai susţinerea curajoasă şi 
insistentă din partea unor personalităţi istorice româneşti (Constantin Daicoviciu şi Andrei 
Oţetea) a făcut ca Silviu Dragomir să fie reabilitat, permiţându-i-se să activeze ca cercetător  
istoric la Cluj Napoca. 
S-a stins din viaţă, trecând la cele veşnice, în ziua de 23 februarie anul 1962. Aşa cum 
scria istoricul Sorin Şipoş de la Oradea, în revista Rost «Cu moartea lui Silviu Dragomir 
dispărea un mare om şi patriot…Viaţa istoricului reprezintă, în egală măsură, un model de 
demnitate, generozitate, cinste şi patriotism.  
A fost înţelegător şi tolerant, cunoscând firea umană, dar în momentele de cumpănă 
ale naţiunii, în problemele ei grave, Silviu Dragomir s-a dovedit a fi de neclintit. Ultimele 
cuvinte scrise îl arată ca fiind un om de valoare, care s-a împăcat cu el însuşi: „ Căci, dacă, 
faţă de ceia ce ar fi trebuit şi am fi dorit să facem ceia ce am făcut e aşa puţin, atâta cât am 
făcut era, în împrejurările date, tot ce puteam face. Iar o acţiune folositoare nu se judecă 
numai după mărimea rezultatelor sale, ci şi după curăţia intenţiilor cu care a fost 
întreprinsă”»… 

